1.1. ปัจจัยความเสี่ยง

การดำเนินธุรกิจในปัจจุบันต้องเผชิญกับปัญหาที่มีความซับซ้อนและความผันผวนต่างๆ
มากขึ้นอย่างเห็นได้ชัด จึงเป็นเรื่องท้าทายอย่างมากที่แต่ละธุรกิจต้องมีการบริหารความเสี่ยงที่ดี
ในการช่วยลดผลกระทบที่เกิดขึ้น
ซึ่งประเภทของความเสี่ยงและขนาดของผลกระทบที่เกิดขึ้นกับธุรกิจอาจแตกต่างกันไปในแต่ละอุตสาหกรรม
ทั้งนี้ ในส่วนของบริษัทฯ เองได้มีการเตรียมความพร้อมในการรับมือต่อเหตุการณ์ต่างๆ
โดยได้มีการคาดการณ์และประเมินความเสี่ยง ที่อาจส่งผลกระทบต่อการดำเนินธุรกิจของบริษัทฯ
และบริษัทย่อย เพื่อช่วยลดหรือหลีกเลี่ยงผลกระทบที่อาจจะเกิดขึ้น
ซึ่งแผนการและการดำเนินการด้านการบริหารความเสี่ยงประเภทต่างๆ สรุปได้ดังนี้

1.  ด้านอัตราแลกเปลี่ยน

จากการที่บริษัทฯ ดำเนินธุรกิจด้านส่งออก
และแม้ว่ามีการนำเข้าวัตถุดิบเป็นมูลค่าค่อนข้างสูงเช่นกันก็ตาม
ความผันผวนของอัตราแลกเปลี่ยนเงินบาทก็ยังมีผลกระทบอย่างมากต่อการดำเนินธุรกิจของบริษัทฯ
ผลกระทบดังกล่าวอาจสูงขึ้นเมื่อรวมการดำเนินงานของบริษัทย่อยโดยเฉพาะกิจการในกลุ่มประเทศที่มีอัตราการเติบโตทางเศรษฐกิจสูง
(Emerging countries) เช่น อินเดีย บราซิล รัสเซีย
ซึ่งเป็นประเทศที่สกุลเงินท้องถิ่นมีอัตราแลกเปลี่ยนผันผวนค่อนข้างสูง ซึ่งหากบริษัทฯ
ไม่มีการบริหารเงินตราต่างประเทศที่มีประสิทธิภาพเพียงพอ
ก็อาจส่งผลลบต่อการดำเนินงานโดยรวมได้

ในปี 2552 นี้ แม้ว่าจะเป็นอีกช่วงเวลาหนึ่งที่บริษัทฯ ต้องเผชิญกับความผันผวนต่างๆ มากมาย
แต่บริษัทฯ ก็ยังสามารถบริหารจัดการด้านอัตราแลกเปลี่ยนได้เป็นอย่างดี
โดยสามารถลดการขาดทุนจากอัตราแลกเปลี่ยนจำนวน 62.4 ล้านบาทของปีก่อนเหลือเพียง 6.9
ล้านบาท ซึ่งสาเหตุหลักของการขาดทุนดังกล่าวเกิดจากค่าใช้จ่ายในการป้องกันความเสี่ยง
(Hedging costs) ที่บริษัทฯ
มีนโยบายที่จะทำการป้องกันความเสี่ยงสำหรับสถานะสุทธิของเงินแต่ละสกุล (Net position)
แบบเต็มจำนวน
เพื่อให้เกิดประสิทธิภาพสูงสุดในการลดความเสี่ยงที่อาจเกิดขึ้นจากความผันผวนของอัตราแลกเปลี่ยนหรืออัตราดอกเบี้ย
จึงทำให้มีค่าใช้จ่ายดังกล่าวค่อนข้างสูงโดยเฉพาะอย่างยิ่งการป้องกันความเสี่ยงของเงินสกุลอินเดียรูปี
อย่างไรก็ตาม ในการตัดสินใจในการบริหารความเสี่ยง บริษัทฯ
ได้คำนึงถึงค่าใช้จ่ายรวมที่จะเกิดขึ้นเสมอ
เพื่อให้มั่นใจว่าค่าใช้จ่ายที่เกิดขึ้นเมื่อเทียบกับความเสี่ยงแล้วอยู่ในระดับที่เหมาะสมและยอมรับได้

2.  ด้านวัตถุดิบและซัพพลายเชน (Supply Chain)

ปัญหาการชะลอตัวของภาวะเศรษฐกิจโลกได้ส่งผลกระทบต่อธุรกิจต่างๆ ทั่วโลกรวมทั้งประเทศไทย
ทำให้ธุรกิจต่างๆ
ส่วนใหญ่รวมทั้งผู้ผลิตวัตถุดิบของบริษัทฯทั้งในและต่างประเทศบางรายมีการปรับลดขนาดของธุรกิจและมีแผนชะลอการลงทุนลงในปี
2552 แต่จากตัวเลขทางเศรษฐกิจในช่วงครึ่งปีหลัง แสดงให้เห็นว่าในช่วงไตรมาสที่ 3 ของปี
2552 สภาวะเศรษฐกิจของโลกได้ถึงจุดต่ำสุดและเริ่มมีการส่งสัญญาณ

ฟื้นตัวดีขึ้นในช่วงไตรมาสที่ 4 ที่ผ่านมา ส่งผลให้ตลาดอุปกรณ์อิเล็กทรอนิกส์ที่สำคัญบางประเภท เช่น
เซมิคอนดักเตอร์ และ passive components เกิดภาวะขาดแคลนชั่วคราว แต่ปัจจุบันบริษัทฯ
ยังไม่ประสบกับปัญหาดังกล่าวมากนัก
เนื่องจากได้มีการเตรียมมาตรการรองรับและป้องกันความไม่แน่นอนที่อาจจะเกิดขึ้นด้วยการจัดหาวัตถุดิบจากผู้ผลิตหลายๆ
รายและจากหลายๆ แหล่ง
รวมทั้งได้มีการคาดการณ์และวางแผนด้านการจัดเตรียมวัตถุดิบร่วมกับผู้ผลิตหลักของบริษัทฯ
และได้มีการนำระบบการรับฝากสินค้า (Consignment Inventory Program)
มาใช้กับผู้ขายวัตถุดิบที่อยู่ในต่างประเทศ
ประกอบกับการมีเครือข่ายโลจิสติกส์ที่เข้มแข็งทั้งในประเทศและต่างประเทศจึงทำให้สามารถมั่นใจได้ว่าบริษัทฯ
จะสามารถจัดหาวัตถุดิบได้เพียงพอและทันเวลา
และไม่ทำให้เกิดการชะงักหรือต้องจะหยุดการผลิตเมื่อเกิดกรณีฉุกเฉิน แต่อย่างไรก็ตาม บริษัทฯ
จะยังคงติดตามสภาวะเศรษฐกิจและความต้องการของตลาดอย่างต่อเนื่อง
รวมทั้งจะมีการทำงานอย่างใกล้ชิดกับทั้งผู้ผลิตวัตถุดิบและลูกค้าเพื่อลดผลกระทบดังกล่าวต่อไป

3.  ความสามารถในการเรียกชำระหนี้

จากวิกฤติการณ์ทางเศรษฐกิจที่เกิดขึ้นส่งผลให้การบริหารลูกหนี้และการเรียกเก็บหนี้ในปี 2552
นี้เป็นไปด้วยความลำบากและยากต่อการประเมินสถานการณ์ เพราะแม้แต่ลูกค้าที่มีชื่อเสียง
มีประวัติการดำเนินงานมาเป็นเวลานานและเคยมีฐานะทางการเงินที่แข็งแกร่ง
ก็ยังต้องประสบกับปัญหาด้านการเงิน แต่อย่างไรก็ดี
หลังจากที่เศรษฐกิจโลกในช่วงครึ่งปีหลังได้เริ่มส่งสัญญาณไปในทางที่ดีขึ้น
ทำให้ธุรกิจส่วนใหญ่มีการปรับตัวดีขึ้นกว่าในช่วงปลายปี 2551 ถึงต้นปี 2552 แต่อย่างไรก็ตาม
บริษัทฯ
ยังคงเชื่อว่าเศรษฐกิจของโลกจะยังคงมีความผันผวนและจะต้องใช้ความระมัดระวังในการบริหารจัดการในการเรียกชำระหนี้ต่อไป
เนื่องจากการขายสินค้าและการเรียกเก็บค่าสินค้าจากลูกหนี้ยังคงเป็นแหล่งเงินทุนที่สำคัญที่สุดในการดำเนินกิจการ

บริษัทฯ ได้นำระบบบริหารจัดการทรัพยากรโดยรวม (ERP-Enterprise Resource Planning)
ซึ่งเป็นระบบของเอสเอพี (SAP)
ที่ได้การยอมรับอย่างกว้างขวางมาเป็นเครื่องมือที่ช่วยในการบริหารงานด้านการขายและการเรียกชำระหนี้ให้มีประสิทธิภาพ
รวมทั้งมีการใช้บริการด้านการประกันสินเชื่อ (Credit insurance)
กับบริษัทผู้รับประกันระดับโลกมาช่วยลดความเสี่ยงที่อาจเกิดขึ้นพร้อมทั้งช่วยให้บริษัทฯ
สามารถติดตามสถานะทางการเงินในปัจจุบันของลูกค้าได้อย่างใกล้ชิด นอกจากนี้ บริษัทฯ
ยังได้มีการทำงานร่วมกันอย่างใกล้ชิดกับทีมงานฝ่ายขาย
ในการประเมินสถานะทางการเงินของลูกค้ารายใหญ่ก่อนการขายสินค้าแบบเครดิตให้แก่ลูกค้า
โดยได้มีการตรวจสอบและติดตามสถานการณ์อย่างสม่ำเสมอ
เพื่อให้สามารถรับมือกับการเปลี่ยนแปลงที่รวดเร็วของตลาดได้อย่างทันท่วงที

ในช่วงที่ผ่านมา บริษัทฯ
ยังไม่ได้ประสบปัญหาการค้างชำระที่รุนแรงหรือมีลูกค้าค้างชำระเกินกำหนดในมูลค่าที่สูงมากนัก
แต่จากการคาดการณ์ว่าภาวะความผันผวนทางเศรษฐกิจอาจดำรงต่อไปอีกระยะหนึ่ง ซึ่งบริษัทฯ
เองก็ได้ตระหนักถึงความเสี่ยงในเรื่องนี้เป็นอย่างดี จึงได้มีการดูแลติดตามและบริหาร

ลูกหนี้อย่างใกล้ชิด
รวมทั้งมีการเตรียมความพร้อมทั้งในด้านระบบงานและบุคลากรที่มีประสบการณ์และความสามารถ
จึงทำให้มั่นใจได้ว่า บริษัทฯ จะสามารถดำเนินงานต่อไปได้อย่างราบรื่นและมีประสิทธิภาพ

4.  ความเสี่ยงจากการขาดแคลนแรงงานและบุคลากร

จากการที่สภาวะเศรษฐกิจของโลกเริ่มส่งสัญญาณการปรับตัวดีขึ้นในช่วงครึ่งปีหลังของปี 2552
ทำให้ในช่วงตั้งแต่ปลายปีที่ผ่านมา อุปสงค์ทางด้านแรงงานเริ่มมีเพิ่มมากขึ้น
ทำให้มีแนวโน้มที่จะเกิดปัญหาการขาดแคลนแรงงานชั่วคราวได้ ดังนั้น บริษัทฯ
จึงได้นำการบริหารการผลิต Lean production
มาใช้เพื่อลดความต้องการในการใช้แรงงานรวมทั้งการลดต้นทุนการผลิต
ซึ่งถ้าหากความต้องการแรงงานยังคงมีเพิ่มมากขึ้นอย่างต่อเนื่อง บริษัทฯ
ก็ได้เตรียมการด้านการจัดหาแรงงานเพิ่มขึ้น โดยการสรรหาแรงงานโดยตรงจากภูมิภาคต่างๆ
ของประเทศ
รวมทั้งอาจต้องมีการสรรหาแรงงานจากประเทศใกล้เคียงเพิ่มเติมหากสภาวการณ์ดังกล่าวยังคงเกิดขึ้นอย่างต่อเนื่องในอนาคต

จากการที่บริษัทฯ ได้มีการขยายการดำเนินงานไปในภูมิภาคต่างๆ ทั่วโลก ทำให้บริษัทฯ
มีความต้องการบุคลากรเพื่อไปทำงานในพื้นที่ดังกล่าวเพิ่มมากขึ้น
ซึ่งการทำงานภายใต้สภาพแวดล้อมและวัฒนธรรมที่ต่างกันทำให้บุคลากรดังกล่าวต้องมีคุณสมบัติอื่นๆ
เพิ่มเติม เช่น มีความคล่องตัวในการทำงานในต่างประเทศ มีทัศนคติที่ดีและมีทักษะในหลายๆ ด้าน
ทั้งด้านการติดต่อสื่อสารและการมีภาวะผู้นำในการบริหารงาน เป็นต้น
จึงทำให้มีแนวโน้มที่จะเกิดปัญหาการขาดแคลนบุคลากรในกลุ่มดังกล่าวที่จะไปทำงานร่วมกับคนท้องถิ่นในแต่ละภูมิภาค
บริษัทฯ จึงได้ดำเนินการพัฒนาโครงการ “Leadership Talent Development Program”
มาอย่างต่อเนื่องเพื่อพัฒนากลุ่มผู้บริหารระดับกลางที่ได้รับการคัดเลือกเพื่อรองรับความต้องการดังกล่าวด้วยการเชิญผู้เชี่ยวชาญมืออาชีพด้านการพัฒนาบุคลากรระดับโลกมาร่วมจัดทำโครงการและเป็นวิทยากร
เพื่อพัฒนาทักษะด้านความเป็นผู้นำให้แก่ผู้เข้ารับการอบรม
ซึ่งนอกจากจะมีวัตถุประสงค์เพื่อพัฒนาบุคลากรแล้ว
ยังเป็นการสร้างแรงจูงใจให้กับพนักงานกลุ่มดังกล่าวด้วยการสร้างเส้นทางในสายอาชีพที่ชัดเจนขึ้น
ในปี 2552 มีพนักงานของบริษัทฯ และบริษัทย่อยจำนวน 24
รายจบหลักสูตรการอบรมของโครงการดังกล่าวซึ่งจัดเป็นโครงการแรก
โครงการดังกล่าวประกอบด้วยการอบรมที่เข้มข้น 4 หลักสูตรต่อเนื่อง
และคาดว่าจะมีการจัดอบรมโครงการที่สองขึ้นในปีหน้านี้ต่อไป

5.  แรงงานสัมพันธ์

ปัจจัยด้านแรงงานนับเป็นปัจจัยการผลิตที่สำคัญมากสำหรับธุรกิจของบริษัทฯ
แม้ว่าสัดส่วนต่อต้นทุนการผลิตจะค่อนข้างต่ำคิดเป็นไม่เกินร้อยละ 5 ของต้นทุนการผลิต ดังนั้น
นอกจากความเพียงพอของจำนวนแรงงานแล้ว
การบริหารจัดการด้านแรงงานสัมพันธ์ก็เป็นอีกเรื่องหนึ่งที่มีความสำคัญในด้านการช่วยให้การผลิตดำเนินไปได้อย่างราบรื่น
ซึ่งในการดำเนินการด้านแรงงานสัมพันธ์ บริษัทฯ
ได้ให้ความสำคัญต่อการให้ผลตอบแทนอย่างยุติธรรม
การจัดสิ่งแวดล้อมที่ดีและเหมาะสมต่อการทำงาน รวมทั้งมีการสื่อสารที่มีประสิทธิภาพ
เพื่อให้เกิดความเข้าใจที่ดีระหว่างฝ่ายบริหารและพนักงาน โดยฝ่ายบริหารจะ

จัดให้มีการประชุมพบปะกับสหภาพแรงงานเป็นประจำอย่างน้อยเดือนละ 1 ครั้ง
เพื่อให้มีการสื่อสารสองทางที่มีประสิทธิผล
ซึ่งจะเป็นโอกาสที่ฝ่ายบริหารจะได้แลกเปลี่ยนข้อคิดเห็นกับพนักงานเป็นครั้งคราว
และด้วยการมุ่งมั่นในการดำเนินงานในการสร้างสัมพันธ์ที่ดีกับพนักงาน บริษัทฯ จึงได้รับรางวัล
สถานประกอบการดีเด่นด้านแรงงานสัมพันธ์และสวัสดิการแรงงาน จากกระทรวงแรงงานทุกปี

6.  ความเสี่ยงด้านการลงทุนและการให้ความช่วยเหลือทางการเงิน

การลงทุนและการให้ความช่วยเหลือทางการเงินแก่กลุ่มบริษัทย่อยย่อมมีความเสี่ยงเกิดขึ้น บริษัทฯ
จึงต้องมีเครื่องมือช่วยบริหารความเสี่ยงที่เหมาะสม โดยบริษัทฯ
จะดำเนินการดูแลอย่างใกล้ชิดในด้านการบริหารการเงิน อัตราแลกเปลี่ยน ลูกหนี้การค้า
ภาษีและการดูแลด้านการเงินที่สำคัญอื่นๆ นอกจากนี้ ยังได้จัดให้ผู้บริหารของบริษัทย่อยต่างๆ
เข้ามาฝึกอบรมและพบปะกันที่บริษัทฯ เป็นครั้งคราว
เพื่อให้ผู้บริหารกลุ่มดังกล่าวสามารถบริหารงานให้เป็นไปในแนวทางเดียวกันอย่างมีประสิทธิภาพ
รวมทั้งยังเป็นการสร้างขวัญและกำลังใจในการทำงานและมีการประสานงานที่ดีภายในกลุ่มอีกด้วย

สำหรับนโยบายการลงทุนโดยทั่วไป บริษัทฯ
จะมุ่งเน้นการลงทุนในธุรกิจที่มีความเกี่ยวเนื่องกับธุรกิจหลักที่บริษัทฯ
และบริษัทในกลุ่มมีความถนัดและเชี่ยวชาญ

7.  ความเสี่ยงในการเปลี่ยนแปลงนโยบายของผู้ถือหุ้นรายใหญ่

เนื่องจากบริษัท เดลต้า อีเลคโทรนิคส์ อิงค์ ประเทศไต้หวันและบริษัทย่อยในประเทศจีน
ซึ่งเป็นผู้ถือหุ้นใหญ่ของบริษัทฯ มีการดำเนินธุรกิจเช่นเดียวกันกับบริษัทฯ
และสินค้าบางชนิดอาจมีลักษณะเหมือนหรือคล้ายคลึงกัน
ซึ่งอาจส่งผลกระทบในด้านลบต่อกิจการของบริษัทฯ ได้ อย่างไรก็ตามในการกำหนดนโยบายบริษัทฯ
ได้มุ่งที่จะเพิ่มความสามารถในการแข่งขันในตลาดโลกมากกว่าที่จะเน้นการแข่งขันกันเองซึ่งนอกจากจะมิได้สร้างประโยชน์โดยรวมแก่กลุ่มแล้ว
ยังอาจลดอำนาจการแข่งขันกับคู่แข่งนอกกลุ่มด้วย

การทำงานร่วมกับผู้ถือหุ้นใหญ่ในลักษณะเครือข่ายทำให้เกิดประโยชน์ร่วมกันในหลายๆ ด้าน
เช่นการพัฒนาศักยภาพด้านการวิจัยและพัฒนาผลิตภัณฑ์ การเพิ่มช่องทางการจัดจำหน่าย
และการสร้างอำนาจต่อรองในการจัดซื้อวัตถุดิบ เป็นต้น
ส่วนนโยบายการดำเนินกิจการของแต่ละบริษัท ยังคงให้เป็นไปอย่างอิสระ และที่ผ่านมาบริษัทฯ
ยังได้รับการส่งเสริมและสนับสนุนกิจการจากผู้ถือหุ้นใหญ่ของบริษัทฯ ด้วยดี